## El Consell col·labora amb l’Ajuntament de Xàtiva per a impulsar la promoció turística del municipi

*** Turisme Comunitat Valenciana destina 72.000 euros a l’Ajuntament de Xàtiva a través d’un conveni de col·laboració**

El Consell ha autoritzat un conveni de col·laboració entre Turisme Comunitat Valenciana i l’Ajuntament de Xàtiva per a desplegar accions de promoció i màrqueting en el municipi centrades en els productes gastronòmics, culturals, esportius i familiars de la ciutat, entre els quals destaca especialment la Fira Borja durant 2025.

El conveni, pel qual Turisme Comunitat Valenciana destina a l’Ajuntament de Xàtiva 72.000 euros, inclou la realització de diverses activitats, com ara rutes teatralitzades familiars amb la temàtica Borja, esdeveniments de repercussió nacional o internacional, la gestió d’una exposició itinerant, degustacions gastronòmiques, visites guiades, exhibició d’artesania, així com l’elaboració de material promocional, entre altres actuacions.

Xàtiva, pel ric patrimoni històric i l’estratègica ubicació que té, és una de les destinacions culturals més rellevants de la Comunitat Valenciana. El conveni reforça la col·laboració històrica entre Turisme Comunitat Valenciana i l’Ajuntament, i consolida la promoció de la ciutat com a referent turístic.

Esta col·laboració respon a l’aposta de la Generalitat per donar suport a la projecció turística de les destinacions valencianes, combinant tradició, cultura i gastronomia per a atraure un turisme divers, sostenible i de qualitat, i reforçar així el paper de Xàtiva com un nucli clau dins del mapa turístic de la Comunitat Valenciana.

Fecha: 30/09/2025